ΓΡΑΠΤΗ ΕΡΩΤΗΣΗ E-3046/97 υποβολή: Amedeo Amadeo (NI) προς την Επιτροπή (2 Οκτωβρίου 1997)

Θέμα: Τροποποίηση του προγράμματος ΣΩΚΡΑΤΗΣ

Η ερώτηση αφορά το «Πρόγραμμα κοινοτικής δράσεως 'ΣΩΚΡΑΤΗΣ' στον τομέα της εκπαίδευσης - Έκθεση επί των αποτελεσμάτων κατά την περίοδο 1995 και 1996» (έγγρ. COM(97) 0099 τελικό - 97/0103 COD ((ΕΕ C 113 της 11.04.1997, σελ. 14 )), (έγγρ. CES 593/97 - 97/0103 COD):

Διευρύνοντας την εφαρμογή του προγράμματος σε όλο το φάσμα της εκπαίδευσης προωθείται το πνεύμα ολοκλήρωσης και ευρωπαϊκής συνεργασίας. Είναι υψίστης σημασίας να διευρυνθούν σταδιακά οι σύνδεσμοι μεταξύ των εκπαιδευτικών ιδρυμάτων. Επίσης είναι θεμελιώδες να συμπεριληφθούν στο εκπαιδευτικό σύστημα και τα ανοικτά πανεπιστήμια και τα μαθήματα δι' αλληλογραφίας.

Δεχόμαστε θετικά την πρόταση διότι αυξάνει τα κονδύλια για την εκπαίδευση αλλά τονίζουμε την ανεπάρκεια των προτεινόμενων χρηματοδοτήσεων σε συνάρτηση με τον φιλόδοξο και σημαντικό κατάλογο των στόχων και δράσεων.

Λαμβάνοντας υπόψη τα ανωτέρω, και χαιρετίζοντας τελικά την τροποποίηση, ζητούμε να υπάρξει η μέγιστη δυνατή διαφάνεια στην χορήγηση των πόρων της κοινοτικής βοήθειας.

Προς τούτο, καλείται η Επιτροπή και τα κράτη μέλη να θεσπίσουν τους απαραίτητους μηχανισμούς για την εξασφάλιση σε όλους τους ενδιαφερόμενους πολίτες που επιθυμούν να συμμετάσχουν στο πρόγραμμα ισότητα πρόσβασης, έτσι ώστε το πρόγραμμα Σωκράτης να πετύχει τον μέγιστο αριθμό σπουδαστών, καθηγητών και ιδρυμάτων και να αποφευχθεί η «εξασφάλιση» των πόρων σε προσωπικό επίπεδο ή σε επίπεδο ιδρύματος.

Απάντηση της κ. Cresson εξ ονόματος της Επιτροπής (11 Νοεμβρίου 1997)

H Eυρωπαϊκή Επιτροπή συμμερίζεται το ενδιαφέρον του κ. βουλευτή με στόχο να εξασφαλίζεται η μεγαλύτερη δυνατή διάδοση των πληροφοριών για το πρόγραμμα ΣΩΚΡΑΤΗΣ, η πρόσβαση σε αυτό του μεγαλύτερου αριθμού συμμετεχόντων και η μεγαλύτερη δυνατή διαφάνεια κατά την έγκριση των επιχορηγήσεων στο πλαίσιο του προγράμματος αυτού. Με την προοπτική αυτή η Ευρωπαϊκή Επιτροπή έλαβε μια σειρά μέτρων για να εξασφαλίσει σε όλους τους πολίτες της Κοινότητας τη δυνατότητα να επωφεληθούν από τις δραστηριότητες που υποστηρίζει το ΣΩΚΡΑΤΗΣ.

Η Ευρωπαϊκή Επιτροπή δημοσιεύει ετήσια στην Επίσημη Εφημερίδα των Ευρωπαϊκών Κοινοτήτων πρόσκληση για υποβολή προτάσεων, όπου οι τυχόν υποψήφιοι μπορούν να βρουν τις ουσιώδεις πληροφορίες για τις διάφορες πτυχές του προγράμματος. Εξάλλου οι πλήρεις και αναλυτικές πληροφορίες βρίσκονται μέσα στον «οδηγό του υποψηφίου». Αυτό το έγγραφο περιέχει όλες τις πληροφορίες για το περιεχόμενο των διάφορων ενεργειών, τις κατηγορίες δραστηριοτήτων που υποστηρίζονται, τις προϋποθέσεις επιλεξιμότητας, τα κριτήρια επιλογής και τις προτεραιότητες και τις διαδικασίες υποβολής των αιτήσεων. Ο οδηγός διατίθεται στις 11 επίσημες γλώσσες της Κοινότητας και κυκλοφορεί τόσο σε χαρτί όσο και στο Internet. Εξάλλου η Ευρωπαϊκή Επιτροπή υποστηρίζει δραστηριότητες πληροφόρησης για το πρόγραμμα που υλοποιούν οι εθνικές υπηρεσίες σε κάθε κράτος μέλος που συμμετέχει, ώστε όλα τα ιδρύματα που ενδέχεται να ενδιαφέρονται επίσης στις πιο μειονεκτικές και πιο απομακρυσμένες περιοχές, να ενημερώνονται για τις δυνατότητες που τους προσφέρει το πρόγραμμα.

Όσον αφορά τις ενέργειες για τις οποίες η απόφαση 819/95/ΕΚ περί καθιέρωσης του κοινοτικού προγράμματος δράσης ΣΩΚΡΑΤΗΣ ((ΕΕ L 87 της 20.4.1995. )) προβλέπει αποκεντρωμένη διαχείριση, τα κοινοτικά κεφάλαια διανέμονται στις εθνικές υπηρεσίες στα συμμετέχοντα κράτη μέλη. Αυτές οι υπηρεσίες χορηγούν υποτροφίες στους δικαιούχους σύμφωνα με διατάξεις που έχουν συμφωνηθεί με την Ευρωπαϊκή Επιτροπή. Αυτές οι διατάξεις προορίζονται να εξασφαλίζουν τη διαφάνεια και τη βέλτιστη διάδοση κατά την κατανομή της κοινοτικής υποστήριξης.

Για τις ενέργειες των οποίων η διαχείριση γίνεται κεντρικά, η απόφαση για τη χορήγηση των επιχορηγήσεων λαμβάνεται από την Ευρωπαϊκή Επιτροπή στη βάση της ανάλυσης στην οποία προβαίνουν οι εθνικές υπηρεσίες, οι ανεξάρτητοι εμπειρογνώμονες και οι εκτιμητές του γραφείου τεχνικής βοήθειας. Προτού να εγκριθεί, ο πίνακας των επιχορηγήσεων υποβάλλεται στην Ευρωπαϊκή Επιτροπή προς γνωμοδότηση και η επιτροπή που προβλέπεται μέσα στην απόφαση καλείται να γνωμοδοτήσει.